
הכנסת השמונה עשרה





נוסח לא מתוקן

מושב ראשון

פרוטוקול מס' 18

מישיבת ועדת החוקה, חוק ומשפט

יום רביעי, י"ח בסיון התשס"ט (10 ביוני 2009), שעה 09:00

תקנות העבירות המינהליות (קנס מינהלי – תכנון משק החלב בישראל), התשס"ט-2009 – אישור התקנות

2.
תקנות העבירות המנהליות (קנס מינהלי – הגנת הצומח, זרעים ופיקוח על יצוא הצמח ומוצריו) (תיקון), התשס"ט-‏2009

תקנות העבירות המינהליות (קנס מינהלי – תכנון משק החלב בישראל), התשס"ט-2009 – אישור התקנות

תקנות העבירות המנהליות (קנס מינהלי – הגנת הצומח, זרעים ופיקוח על יצוא הצמח ומוצריו) (תיקון), התשס"ט-‏2009, אישור התקנות

היו"ר דוד רותם:


אני פותח את ישיבת ועדת החוקה, חוק ומשפט שדנה בתקנות העבירות המינהליות (קנס מינהלי – תכנון משק החלב בישראל), התשס"ט-2009.


קיבלתי פנייה משר המשפטים בעקבות פנייה של שר החקלאות שמבקש לתקן את שינוי התוספת לחוק העבירות המינהליות.

אופיר פינס-פז:

משרד החקלאות לא הגיע?

אלעזר שטרן:

הם הוזמנו.

היו"ר דוד רותם:


בצורה מאוד מעניינת גיליתי שאחת הבעיות הקשות היא הבידוק הביטחוני בכניסה לכנסת. אנשים נתקעים כאן זמן רב. יכול להיות שהם כבר נמצאים בשער והשאלה אם מישהו יכול להתקשר אליהם ולבדוק אם הם שם. יכול להיות שיתברר לנו שהם תקועים באיזשהו מקום בדרך וסתם אנחנו מוחים על כך.


נעבור לדון בתקנות העבירות המינהליות (קנס מינהלי – הגנת הצומח, זרעים ופיקוח על יצוא הצמח ומוצריו) (תיקון), התשס"ט-2009.

תקנות העבירות המנהליות (קנס מינהלי – הגנת הצומח, זרעים ופיקוח על יצוא הצמח ומוצריו) (תיקון), התשס"ט-‏2009

אישור התקנות

עילית סקפא-לנדאו:

התיקון המבוקש בתקנות הגנת הצומח, בחלקו הוא הוספת תקנות שונות שלא נכללו בתקנות העבירות המינהליות הקיימות במספר סעיפים וכן התוספת העיקרית כאן היא של תקנות הזרעים, צמחים ואורגניזמים מהונדסים.

אופיר פינס-פז:

נראה לי שאין לך מושג מה את קוראת. את מכירה את החומר?

עילית סקפא-לנדאו:

אני מכירה את החומר, בוודאי.

אופיר פינס-פז:

את ממשרד המשפטים או ממשרד החקלאות?

עילית סקפא-לנדאו:

חקלאות. כמובן שיש את הגורמים המקצועיים שמבינים יותר לעומק בנושא עצמו ולכן הם כאן. אם יש לכם שאלות לגבי הסעיפים עצמם, אנחנו שאלנו, קיבלנו את התשובות אבל כאמור, הם מבינים יותר.


אנחנו מבקשים לצרף את העבירות בתקנות האלה כעבירות מינהליות. התקנות הן חדשות. העבירות מבחינת המהות שלהן מתאימות לעבירות מינהליות טכניות.

היו"ר דוד רותם:


חלק מהעבירות היו קיימות קודם אלא שהן לא היו עבירות מינהליות. עכשיו רוצים להפוך אותן לעבירות מינהליות.

אפרת שמש:

הבסיס הוא תמיד עבירה פלילית, ותמיד יש את האפשרות ושיקול דעת לתובע להגיש כתב אישום במקרים מסוימים, אבל כדי בכל זאת להקל על התהליך המשפטי, אנחנו הופכים חלק מהסעיפים המתאימים  לעבירות מינהליות, כאשר בדרך כלל אלה עבירות שהן באחריות פקידה.

עילית סקפא-לנדאו:

במקרה הזה הסכומים נקבעו לפי חומרת העבירות, ואם יש שאלות, נשמח לענות עליהן.

אופיר פינס-פז:

מה הסכומים? בגדול.

עילית סקפא-לנדאו:

בגדול, כמה אלפי שקלים. זה מתחיל ב-2,500 שקלים והעבירות החמורות הן 10,000 שקלים.

היו"ר דוד רותם:


בתקנה 5, גידול שתילים ומכירתם, מה יהיה הקנס המירבי? 

אפרת שמש:

זה לא בתקנות האלה.

עילית סקפא-לנדאו:

אתה שואל לגבי השינוי שאנחנו מבקשים בפרט 11?

היו"ר דוד רותם:


כן, מה יהיה הקנס?

אלעזר שטרן:

מוסיפים את תקנה 5(א). הקנס יהיה 1,500 שקלים.

היו"ר דוד רותם:


התקנה הזאת מדברת על ניהול משתלה ללא רשיון ומכירה של צמחים מתוכה. מה ההבדל בין זה לבין עבירה של ניהול מכולת ללא היתר, שם הקנס הוא הרבה יותר נמוך? 1,500 שקלים בעבירה מינהלית על דבר כזה? זה סביר? זה בעצם ניהול עסק ללא רשיון.

מרים פרוינד:

כאשר אנחנו מדברים על שתילים, זה הבסיס לכל מה שבא אחר כך. אם מישהו קונה שתילים שהם לא שתילים שנבדקו ואחר כך הם יוצאים לשותל בשטח, הנזקים שיכולים להיגרם משתיל לא בדוק הם מאוד גדולים. זה לא נגמר במשתלה. לכן אנחנו כל כך מקפידים בנושא המשתלות, כי זה בעצם הבסיס לכל ההמשך של החקלאות אחר כך.

היו"ר דוד רותם:


את זה הייתי מבין אם הייתם כותבים תקנה של מכירת שתילים שלא אושרו או שלא נבדקו או משהו כזה. אני מחזיק משתלה, אני לא מוכר בה כלום, אני רק מחזיק אותה ולא מצליח למכור. עדיין הטלתם עלי קנס מינהלי של 1,500 שקלים. זאת אומרת, יש לי הרושם שאנחנו חוגגים בנושא הזה בלי שאנחנו עושים איזושהי השוואה רוחבית של הקנסות. גם כאשר אני מחזיק מכולת או חנות אחרת ללא רשיון, אני מוכר לחם והעכברים מסתובבים בארגז הלחם, אני מוכר בשר שעבר זמנו וזה יכול לגרום למחלות והרעלות קיבה. האם לא צריכה להיות איזושהי השלכה רוחבית? זה אני אולי שואל את משרד המשפטים. האם אתם לא צריכים לבדוק שהקנסות יהיו אחידים ולא פעם כך ופעם כך?

מרים פרוינד:

כאשר אתה משווה את זה לחנות מכולת, אתה מדבר על מכירה בלבד, אבל כאשר אנחנו מדברים על משתלה, אנחנו לא מדברים על משתלה שרק מוכרת אלא אנחנו מדברים על משתלה שמייצרת את השתילים ומכינה אותם למכירה. 

היו"ר דוד רותם:


אתם מדברים על עבירה של אחזקת משתלה, מכירה וניהול.

מרים פרוינד:

כן.

עילית סקפא-לנדאו:

עצם החזקת המשתלה, עד כמה שאני מבינה, מהווה איזשהו סיכון.

מרים פרוינד:

כשאנחנו מדברים על משתלה, מבחינתנו משתלה היא לא המשתלה שהתפקיד שלה רק למכור שתילים אלא זאת משתלה שמייצרת את השתילים האלה.

היו"ר דוד רותם:


איפה זה כתוב?

מרים פרוינד:

בתקנות. התקנות עצמן מתייחסות למשתלות כאלה.

אפרת שמש:

"משתלה, מקום בו מנביטים, משרישים או מגדלים שתילים".

היו"ר דוד רותם:


אז יש כאן "או".

אפרת שמש:

כן, אבל בכל זאת, זה יכול להיות גם וגם.

אלעזר שטרן:

לשאלת היושב-ראש אני רוצה להעיר שני דברים. ראשית, כללית, בסכומי הקנסות בעבירות מינהליות, אלה פחות או יותר הסכומים שעולים בתחומים שונים. זאת אומרת, הסכומים של 1,000 שקלים, 2,500 שקלים, זה פחות או יותר הסכומים המקובלים והם לא הסכומים החריגים. הדבר השני הוא שצריך לזכור שהמגמה להפיכה של זה לעבירה מינהלית היא גם אכיפה מהירה ויעילה יותר וגם בעצם לפגוע במניע העיקרי להפרה שזה הרווח הכלכלי שצומח לעבריין מזה.

היו"ר דוד רותם:


האם יש לנו באיזשהו מקום סמכות להחרים את המוצרים? הגעתי למשתלה, ראיתי שאין היתר, אני לוקח את כל השתילים ומשמיד אותם כי הם בלי היתר. יש להם סמכות כזאת באיזשהו מקום? אם אנחנו רוצים להילחם בתופעה, צריך להילחם בתופעה. אם אנחנו רוצים להעשיר את קופת המדינה, אתן לכם דרכים יותר טובות.

אפרת שמש:

הרבה פעמים דווקא החרמה או סגירת עסק או שלילת רשיון אלה דרכים הרבה יותר חמורות.

היו"ר דוד רותם:


לא שלילת רשיון. אין לו רשיון בכלל.

אפרת שמש:

לסגור את העסק באיזושהי דרך או להשמיד את המוצרים, הרבה פעמים זה יותר חמור מבחינת האדם מאשר לתת לו קנס ממנו אחר כך הוא יוכל ללמוד את הלקח.

דורית ואג:


למה? את משמידה לו את כל המוצרים.

היו"ר דוד רותם:


כאשר המפקח מגיע לחנות מכולת, בודק את המקרר ורואה שהטמפרטורה שם היא לא על מינוס 5 אלא היא על 3 פלוס, הוא לוקח את כל המוצרים ומשמיד אותם. ארגז קירור בסופר יכול להיות שווה יותר מאשר הצמחים במשתלה. את נותנת לו קנס של 1,500 שקלים, מחר תבואי עוד פעם כי הוא עדיין מחזיק את אותם צמחים והוא לא סגר את המשתלה.

אפרת שמש:

בשלב מסוים זה פשוט יהפוך להיות לא משתלם. זה הרעיון בעבירות כלכליות. רישוי עסקים היום זאת לא עבירה מינהלית. זה תהליך שאנחנו הולכים לקראתו. אלה יהיו סדרי הגודל של הקנסות כאשר נתקין עבירות מינהליות בנושא של רישוי עסקים. זאת ההתחלה.

אלעזר שטרן:

צריך לזכור שאם הוא ימשיך עם זה, יש גם עבירה מינהלית נמשכת, ואז יש קנס על כל יום נוסף.

אפרת שמש:

אם בשלב מסוים אנחנו רואים שאדם מסוים לא מפנים את האיסור, תמיד יש שיקול דעת להגיש כתב אישום.

היו"ר דוד רותם:


כמה מפקחים יש לכם בנושא הזה בכל מדינת ישראל?

מרים פרוינד:

במשתלות?

היו"ר דוד רותם:


לא, לכל החוקים שנמצאים בתקנות האלה. כמה מפקחים יש לכם?

מרים פרוינד:

בסביבות שמונים.

דורית ואג:

אמרת שלמשתלות יש שבעה מפקחים.

מרים פרוינד:

עוד תיקון מבוקש כאן הוא הוספה של תקנות הגנת הצומח, יבוא צמחים, מוצרי צמחים, נגעים ואמצעי לוואי. גם אלה תקנות חדשות שנכנסות לתוקף בחודש זה ומחליפות את תקנות יבוא צמחים שהיו קבועות בתקנות קודם ולכן נדרשה התאמה. סעיפים שהיו אותן עבירות, השארנו את אותם סכומים, בעבירות חדשות שנקבעו בתקנות החדשות הוספנו ובהתאם לחומרת העבירות קבענו את הקנסות.

אברהם מיכאלי:

ה-8,000 שקלים זה הרבה כסף. לא הבנתי את זה.

עילית סקפא-לנדאו:

זה בתקנות החדשות. 

מרים פרוינד:

התקנות האלה מבחינתנו מהפכה די גדולה. הן מבטלות את הצורך ברשיונות יבוא לרוב מוצרי הצמחים שהיו קודם יבוא ברשיון.  התקנות כתקנות מהוות הקלה מאוד גדולה ליבואנים כי הן מבטלות את הצורך ברשיונות יבוא למוצרים האלה, לרוב המוצרים המנויים בתקנות. קודם היבוא הזה היה יבוא ברשיון. עדיין נשארו מספר מוצרים – מספרם בתקנות הקודמות היה הרבה יותר גדול וכאן הוא הצטמצם מאוד – שמבחינה מקצועית אנחנו לא רוצים שייבאו אותם בכלל והם בגדר יבוא אסור כי יש בהם סכנה גדולה מאוד לחקלאות בארץ. אם מישהו מייבא מוצר כזה והוא נתפס, אנחנו מבקשים להטיל עליו קנס. מבחינתנו זו העבירה הכי חמורה של יבוא מוצר אסור כי אנחנו יודעים שהסכנה בו היא מאוד גדולה.

טלב אלסאנע:


זאת עבירה פלילית?  אתם לא אומרים מה אסור לייבא.

מרים פרוינד:

בתקנות כתוב בדיוק מה אסור לייבא. יש רשימה שמונה את הדברים האסורים ביבוא.

אברהם מיכאלי:

עד עכשיו היה משהו מקביל?

מרים פרוינד:

זה היה אותו הדבר.

אברהם מיכאלי:

מה היה גובה הקנס?

מרים פרוינד:

אותו הדבר.

אברהם מיכאלי:

8,000 ו-10,000, כפי שקבעתם כאן?

מרים פרוינד:

כן.

אברהם מיכאלי:

אני שואל כי אלה סכומים גבוהים.

מרים פרוינד:

שוב, מבחינתנו אלה העבירות הכי חמורות. גם הקנסות שנקבעו בבתי המשפט בדברים האלה היו אפילו הרבה יותר מחמירים. הקנס האחרון שקיבלנו היה 40 אלף שקלים.

אפרת שמש:

כאשר בנינו את התקנות האלה בהתחלה, את התקנות הראשונות, זה נבנה מתוך חשיבה שלנו על תוצאות ההליכים בבתי המשפט. כלומר, הגשנו כתבי אישום בתיקים האלה. כמובן שבקנס המינהלי הקנס מופחת מעצם היותו קנס מינהלי.

היו"ר דוד רותם:


אנחנו מצביעים.

ה צ ב ע ה

התקנות אושרו פה אחד

הישיבה ננעלה בשעה 09:20

